RRB Paramedical: रेलवे पैरामेडिकल भर्ती परीक्षा कल से होगी शुरू, 4.39 लाख से अधिक उम्मीदवार लेंगे भाग  
पैरामेडिकल कैटेगरी की परीक्षा कल से शुरू होगी.
भर्ती परीक्षा 21 जुलाई तक चलेगी.
परीक्षा में 4.39 लाख से अधिक उम्मीदवार बैठेंगे.
रेलवे भर्ती बोर्ड (RRB) पैरामेडिकल कैटेगरी के तहत होने वाली भर्ती परीक्षा शुक्रवार से आयोजित करेगा. पैरामेडिकल कैटेगरी (RRB Paramedical) के तहत रेलवे में डायटीशियन, स्टाफ नर्स, डेंटल हाइजीनिस्ट आदि पदों पर भर्तियां होनी है. मंत्रालय के बयान में कहा गया कि 19 जुलाई से 21 जुलाई तक 1,923 पदों पर भर्ती के लिए कम्प्यूटर आधारित परीक्षा (सीबीटी) आयोजित होगी. हर दिन तीन पालियों में परीक्षा होगी. इसमें कहा गया, ‘‘भर्ती अभियान में, 4.39 लाख से अधिक उम्मीदवार परीक्षा में बैठेंगे जो देशभर के 107 शहरों, कस्बों के 345 परीक्षा केन्द्रों पर आयेाजित होगी.''
रेलवे द्वारा यह पहली भर्ती है जिसमें योग्य उम्मीदवारों के लिए आर्थिक रूप से पिछड़े (ईडब्ल्यूएस) वर्ग के तहत आरक्षण उपलब्ध रहेगा. ईडब्ल्यूएस उम्मीदवारों के लिए उपलब्ध कुल पदों की दस प्रतिशत सीटों के लिए, 4654 ईडब्ल्यूएस उम्मीदवार परीक्षा में शामिल होंगे.
यह परीक्षा 90 मिनट की होगी जिसमें विकलांग श्रेणी के उम्मीदवारों को 30 मिनट अतिरिक्त दिये जाएंगे. बहुविकल्पीय प्रश्नों वाली परीक्षा में पेशेवर ज्ञान, सामान्य जागरुकता, सामान्य अंकगणित, सामान्य समझ और तर्क शक्ति तथा सामान्य विज्ञान विषयों से सवाल पूछे जाएंगे. यह परीक्षा अंग्रेजी और हिन्दी सहित 15 भाषाओं में होगी.